
“Tilni sevmoq – hayotni sevmoqdir. 
Muhabbat hayoti ana shu muhabbatning o‘zidir”

Har bir insonning hayoti – bu hikoya. Ba’zilar bu hikoyani so‘z bilan yozadi, ba’zilar esa so‘zning o‘zida yashaydi. Muhabbat opa ana shunday insonlardan biri. U butun umrini tilni sevishga, so‘zni qadrlashga, o‘zbek tili orqali millat ruhini asrashga bag‘ishladi. 
Bugun biz Muhabbat opaning hayot yo‘liga nazar tashlar ekanmiz, bu yo‘lning har bir qadami mehr bilan yo‘g‘rilganini ko‘ramiz. Uning hayoti – bu tilga muhabbat, umrga ma’no degan jumlaning jonli isboti. 
Zahmatkash tilshunos olima Muhabbat Qurbonovani 1985-yildan beri taniyman. O‘shanda men Toshkent davlat universiteti O‘zbek filologiyasi fakultetining 1-kursida, Muhabbat opa 2-kursida o‘qirdik. 
Muhabbat opa bilan tanishishimiz juda qiziq bo‘lgan. O‘sha yili (1985) Turkologiya kafedrasida talabalarning ilmiy anjumani bo‘layotgan edi. Anjumanda bir talaba adashmasam “Omon Matchon ijodining til xususiyatlari” mavzusida maʻruza qildi. Maʻruza tugagach, talabalardan biri shunday savol berdi: “Omon Matchon ijodida Xorazm shevasining unsurlari ko‘p ishlatiladi. Sheva unsurlari kimning nutqida, yaʻni muallif nutqidami yoki personajlar nutqida ko‘proq kuzatiladi?” Maʻruzachi talaba: “Personajlar nutqida” deb javob berdi. Shunda savol bergan talaba: “Yo‘q, aksincha, muallif nutqida sheva unsurlari keng qo‘llaniladi” dedi. Endigina 2-kursda tahsil olayotgan, savol bergan bu talabaning chuqur bilimi, ilmiy mushohadasiga juda havasim keldi. Ehtimol, ilm yo‘liga qadam qo‘yishimga shu birgina savol turtki bo‘lgandir. Xullas, keyinroq savol bergan talabaning kimligini o‘rgandim. Bu bilimdon talaba – Muhabbat Qurbonova ekan! Muhabbat opaning tilga bo‘lgan muhabbati talabalik davridayoq yaqqol namoyon bo‘lgandi. 
Keyinchalik fakultetning turli tadbirlari, anjumanlari, seminarlarida ko‘rishib turdik. Fakultetni ketma-ket tamomladik (Muhabbat opa 1988-yilda, men 1989-yilda). Muhabbat opa aspiranturaga o‘qishga kirdi. Men yosh o‘qituvchi sifatida faoliyat boshladim. 
Tez fursatda Muhabbat opa ketma-ket nomzodlik va doktorlik dissertatsiyalarini muvaffaqiyatli himoya qilib, filologiya fanlari nomzodi va filologiya fanlari doktori ilmiy darajalari hamda ilmiy unvonlarga erishgan bo‘lsalar ham, kamsuqumlik va kamtarlikni saqlab qoldilar. 
Biz O‘zbek filologiyasi fakultetining turli kafedralarida faoliyat olib borgan bo‘lsak-da, doimo hamfikr, hamjihatlikda ishlaganmiz. Men Muhabbat opadan ko‘pincha maslahatlar olib turardim. Muhabbat opa menga juda ko‘p ishlarda yordam berdilar. Har doim meni qo‘llab-quvvatlab keldilar. 
Kafedralarda yangi yo‘nalishlar, mutaxassiliklar va ixtisosliklar ochish, ilmiy salohiyatni oshirish, xorijiy aloqalarni rivojlantirsh, turli tadbirlar, anjumanlar, seminarlar, forumlar o‘tkazish, o‘quv adabiyotlari, monografiyalar, to‘plamlar nashr qilishda doimo hamkorlik qildik. Ko‘plab shogirdlarni yetishtirdik, ilmiy maktab yaratdik. 
Muhabbat opa kafedra mudiri sifatida talabchan va qattiqqo‘l rahbar bo‘lsa-da, lekin o‘qituvchilar, talabalar, umuman, shogirdlarga juda mehribon, g‘amxo‘r ustozlar. Kafedraning aksariyat o‘qituvchilari ayollar, kelinlar bo‘lgani uchun ularga har doim kerakli sharoit yaratib berganlar. Muhabbat opa boshqarayotgan kafedra jamoasining inoqligi, mehribonligi, odob-axloqi har doim menda juda yaxshi taassurot qoldirgan. 
Muhabbat opadagi yana bir muhim fazilat u kishining mehnatkashligidir. Qachon qaramang, har doim ishlab, ijod qilib o‘tiradilar. Yoki shogirdlarning dissertatsiyalarini ko‘rib o‘tiradilar. Olima tomonidan yaratilgan ko‘plab o‘quv adabiyotlari va ilmiy asarlardan respublikamiz oliy taʻlim muassasalari filolologiya yo‘nalishlarida keng istifoda etiladi. 
Muhabbat Qurbonova nafaqat yurtimizda, balki dunyo ilm ahli orasida ham o‘zining teran bilimi, yuksak salohiyati va fidoyi mehnati bilan tan olingan zabardast olimadir. U kishi Turkiyaning yetakchi universitetlarida faoliyat yuritib, o‘zbek tilining go‘zalligi va ilmiy salohiyatini jahon miqyosida targ‘ib etgan, haqiqatan ham milliy tilimizning chet ellardagi elchisi bo‘la olgan siymodir. 
Muhabbat opa bilan birga o‘tkazgan xorijiy safarlar, ilmiy anjumanlar, suhbatlar – bularning barchasi hayotimning eng qadrli sahifalaridan joy olgan. Chunki u kishi bilan har bir uchrashuv, har bir suhbat ilm va insoniylikning maktabi, mehr va samimiyat darsi bo‘lgan. 
Shaxsan men, Muhabbat opa bilan tanishganimdan, birga o‘qiganimdan, birga ishlaganimdan, opa-singil bo‘lib suhbatlashganimdan, eng asosiysi – shunday inson bilan zamondosh bo‘lganimdan faxrlanaman. 
Bugun biz taniqli olima, o‘zbek tilshunosligining darg‘asi, jonkuyar ustoz, mehribon inson – qadrdon opamiz Muhabbat Qurbonovani qutlug‘ 60 yoshi bilan chin dildan muborakbod etamiz! U kishiga mustahkam sog‘lik, sermazmun umr va ilm-fan ravnaqi yo‘lidagi ezgu ishlarida ulkan zafarlar tilaymiz. Sizning hayotingiz – ilmga sadoqat, so‘zga muhabbat, vatanga mehr timsolidir. 


